Il-ħelsien ta' Iżrael Iva, il-Mulej iħenn għal Ġakobb, u jerġa' jagħżel lil Iżrael, u jġibhom jistrieħu f'arthom. Magħhom jissieħbu u l-barranin jitwaħħdu ma' dar Ġakobb. Jiġbruhom il-popli u jeħduhom f'imkienhom. Tiksibhom dar Iżrael bħala lsiera, irġiel u nisa, f'art il-Mulej; u jkunu lsiera dawk li kienu ijassruhom, u maħkuma l-ħakkiema tagħhom. Dakinhar il-Mulej iserrħek mill-uġigħ, minn inkwietek, mill-jasar iebes li ġabuk fih. L-umiljazzjoni tas-sultan ta' Babilonja U int tinfexx f'din l-għanja lis-sultan ta' Babilonja u tgħidlu: "Ah, kif intemm it-tirann, kif intemmet kburitu! Kisser il-Mulej ħatar il-ħżiena, ix-xettru tal-ħakkiema; kien isawwat il-popli fis-saħna tiegħu, bi swat ma jaqta' qatt; kien jiżżarġan f'qilltu fuq il-ġnus, b'tirannija bla lġiem. U issa li strieħet u ikkwitat l-art kollha, infexxew f'għajjat ta' ferħ. Imqar iċ-ċipress jifraħ minħabba fik, hekk ukoll iċ-ċedri tal-Libanu, u jgħidu: 'Mindu int tinsab mimdud, ħadd ma jitla' jqaċċat minna.' Art l-Imwiet minn taħt tqanqlet, biex tilqgħek mal-wasla tiegħek; tqajjem għalik l-erwieħ, il-kbarat kollha tal-art; tqajjem mit-tronijiet tagħhom is-slaten kollha tal-ġnus. Ilkoll jinfexxu jitkellmu u jgħidulek: 'Int ukoll ġejt fix-xejn bħalna, f'kollox sirt tixbahna. Tniżżlet kburitek f'Art l-Imwiet, bid-daqq tal-arpi tiegħek, friexek taħtek it-taħsir, u d-dud għatietek. Mis-smewwiet kif iġġarraft, int il-kewkba ta' filgħodu, bin iż-żerniq! Kif stabatt mal-art, int li l-ġnus kont tfarrak! U int kont tgħid f'qalbek: 'Nitla' sas-smewwiet, 'il fuq mill-kwiekeb ta' Alla, it-tron tiegħi ngħolli u ngħammar fuq il-muntanja ta' laqgħat l-allat, fi truf it-Tramuntana. Nitla' sa fuq qċaċet is-sħab, insir nixbah lil Alla l-Għoli. Imma issa, arak, imġarraf f'art l-imwiet, f'qiegħ l-għammieq. Jiskantaw, dawk li jarawk, jitħassbu fik: 'Hu dan il-bniedem li qalleb id-dinja ta' taħt fuq, li riegħed is-saltniet, li għamel deżert mill-art, u blietha għamilhom trab, li lill-ilsiera ma ħallihomx imorru d-dar?' Is-slaten kollha tal-ġnus, ilkoll mistrieħa bil-ġieħ, kull wieħed f'qabru. Imma int mormi 'l bogħod minn qabrek, bħal fergħa mistmerra mlibbes bħall-maqtulin minfuda bis-sejf, li jinżlu sal-qiegħa tal-ħofra, bħal ġisem mirfus taħt ir-riġlejn. Ma' dawk li tniżżlu f'ħoġor il-qabar, int qatt ma tkun midfun. Għax int ħarbatt lil artek, u l-poplu tiegħek qtilt. Qatt iżjed ma jissemma nisel il-ħażin. Ħejju għall-qatla ta' wliedu minħabba l-ħażen ta' missierhom, li ma jqumux u jirtu l-art u jimlew bil-ħerba d-dinja. "Jien inqum għalihom, oraklu tal-Mulej tal-eżerċti, neqred lil Babilonja, isimha u fdalha, nisilha u razzitha, oraklu tal-Mulej. Nagħmel minnha għamara għall-qanfud u mistagħdar ta' ilma qiegħed. Niknisha bl-ixkupa tal-qerda," oraklu tal-Mulej tal-eżerċti. Il-qerda tal-Assirja Ħalef il-Mulej tal-eżerċti u qal: "Bħalma ħsibt jien hekk jiġri; bħalma jien iddeċidejt, hekk isir. Lill-Assirja nkisser f'arti, u fuq il-muntanji tiegħi nisħaqha: u minn fuqhom jitneħħa l-madmad tagħha, minn fuq spallejhom titneħħa tagħbijietha." Din hija d-deċiżjoni li ttieħdet għall-art kollha; u din hi l-id merfugħa fuq il-ġnus kollha. Il-Mulej tal-eżerċti ddeċieda, u min se jfixklu? U idu merfugħa min se jniżżilha? L-oraklu fuq il-Filistja Fis-sena li miet is-sultan Aħaż tħabbar dan l-oraklu: "La tiftaħarx, Filistja, kollha, talli tkisser il-ħatar li kien isawtek. Minn għerq is-serp toħroġ lifgħa, u frottu jkun serpent tan-nar itir . Jirgħu l-foqra fil-mergħat tiegħi, u l-imsejknin jistrieħu b'moħħhom kwiet; imma noqtol bil-ġuħ lil għerqek, u fdalek neqred. Ixher, ja bieb! Għajjat, ja belt! Triegħed, Filistja, kollok kemm int! Għax daħna riesqa mit-Tramuntana; armata bla diżerturi." Xi jwieġbu lill-messaġġiera tal-ġnus? "Il-Mulej waqqaf lil Sijon fis-sod, u fiha jistkennu l-imsejknin tal-poplu tiegħu."